ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป

บริษัท โลหะกิจ เม็ททอล จำกัด (มหาชน) (“บริษัท”) ตั้งอยู่เลขที่ 66/1 หมู่ 6 ซอยสุขสวัสดิ์ 76
ถนนสุขสวัสดิ์
ต.บางจาก อ.พระประแดง จ.สมุทรปราการ 10130 ก่อตั้งขึ้นเมื่อวันที่ 12 เมษายน 2532
ด้วยทุนจดทะเบียนและทุนเรียกชำระแล้ว 20 ล้านบาท ในนามบริษัท ศูนย์บริการเหล็กโลหะกิจ
จำกัด มีวัตถุประสงค์เพื่อจำหน่ายผลิตภัณฑ์สเตนเลส ผู้ถือหุ้นใหญ่เมื่อเริ่มก่อตั้ง คือ
กลุ่มตระกูลอัครพงศ์พิศักดิ์ ถือหุ้นรวมกันร้อยละ 80 ต่อมาเมื่อวันที่ 22 พฤษภาคม 2532
บริษัทได้ร่วมทุนกับบริษัท โตเมนคอร์ปอเรชั่น จำกัด เป็นบริษัทในกลุ่มโตเมน[1]
ซึ่งดำเนินธุรกิจจำหน่ายเหล็ก โดยบริษัทได้เพิ่มทุนเป็น 39.22 ล้านบาท และบริษัท
โตเมนคอร์ปอเรชั่น จำกัด เข้ามาเป็นผู้ถือหุ้นรายใหญ่ในสัดส่วนร้อยละ 49
ในขณะที่สัดส่วนการถือหุ้นของกลุ่มตระกูลอัครพงศ์พิศักดิ์ ลดลงเหลือร้อยละ 40.80
บริษัทได้นำเงินที่ได้รับจากการเพิ่มทุนดังกล่าวใช้ในการซื้อสินทรัพย์ ได้แก่ ที่ดิน เครื่องจักร
และสินค้าคงคลัง จากบริษัท โลหะกิจ เชียริ่ง จำกัด[2] ซึ่งเป็นบริษัทที่มีผู้ถือหุ้นรายใหญ่ คือ
กลุ่มตระกูลอัครพงศ์พิศักดิ์ ต่อมาบริษัท โลหะกิจ เชียริ่ง จำกัด
ได้จดทะเบียนเลิกบริษัทและชำระบัญชีแล้วเสร็จในปี 2535

ในเดือนสิงหาคม 2545 บริษัทได้เพิ่มทุนชำระแล้วเป็น 117.22 ล้านบาท ต่อมาเมื่อวันที่ 30
สิงหาคม 2545 บริษัท โตเมนคอร์ปอเรชั่น จำกัด
ได้ขายหุ้นที่ถืออยู่ในบริษัททั้งหมดให้แก่กลุ่มตระกูลอัครพงศ์พิศักดิ์ และนายนุชา วัฒโนภาส
เนื่องจากบริษัท โตเมนคอร์ปอเรชั่น จำกัด ได้หยุดดำเนินกิจการเหล็กทั่วโลก
ส่งให้ผู้ถือหุ้นรายใหญ่ของบริษัท ประกอบด้วย กลุ่มตระกูลอัครพงศ์พิศักดิ์ ถือหุ้นรวมกันในสัดส่วน 80
และนายนุชา วัฒโนภาส ถือหุ้นในสัดส่วนร้อยละ 20 และเมื่อวันที่ 2 มกราคม 2546
บริษัทได้เปลี่ยนชื่อเป็นบริษัท โลหะกิจ สตีล จำกัด ต่อมาในเดือนมกราคม 2548
บริษัทได้เพิ่มทุนชำระแล้วเป็น 240 ล้านบาท และเมื่อวันที่ 29 เมษายน 2548
บริษัทได้แปรสภาพเป็นบริษัทมหาชนจำกัด และเปลี่ยนชื่อเป็นบริษัท โลหะกิจ เม็ททอล จำกัด
(มหาชน) ในเดือนมกราคม 2551 บริษัทได้เพิ่มทุนชำระเล้วป็น 320 ล้านบาท โดย
เสนอขายหุ้นเพิ่มทุน 80 ล้านหุ้นต่อประชาชน ผ่านทางตลาดหลักทรัพย์แห่งประเทศไทย
ผู้ถือหุ้นรายใหญ่ของบริษัท ณ 29 กุมภาพันธ์ 2551ประกอบด้วยกลุ่มตระกูลอัครพงศ์พิศักดิ์
ถือหุ้นรวมกันในสัดส่วนร้อยละ 67.50

บริษัทและบริษัทย่อยประกอบธุรกิจหลักด้านการแปรรูปสเตนเลสม้วนอย่างครบวงจร
การดำเนินธุรกิจของบริษัทและบริษัทย่อยประกอบด้วย

(1) จัดหา แปรรูป และจำหน่ายสเตนเลสรีดเย็นชนิดม้วนและแผ่น

(2) ผลิตและจำหน่ายท่อสเตนเลส ได้แก่ ท่อสเตนเลสสำหรับงานตกแต่ง
ท่อสเตนเลสสำหรับอุตสาหกรรมยานยนต์

(3) แปรรูปและจำหน่ายเหล็กชุบสังกะสี และเหล็กเคลือบสังกะสีชนิดม้วนและแผ่น

(4) ให้บริการด้านการตัด เจาะ และขัดผิว สเตนเลส ตามความต้องการของลูกค้า

บริษัทมีบริษัทย่อย 2 บริษัท ประกอบด้วย

(ก) บริษัท ออโต้ เม็ททอล จำกัด
ประกอบธุรกิจผลิตและจำหน่ายท่อสเตนเลสสำหรับอุตสาหกรรมยานยนต์ ได้แก่ ท่อไอเสียรถยนต์
ท่อไอเสียรถจักรยานยนต์ จัดตั้งขึ้นเมื่อวันที่ 14 ตุลาคม 2547 ด้วยทุนเรียกชำระแล้ว 40 ล้านบาท
ปัจจุบันมีทุนเรียกชำระแล้ว 140 ล้านบาท บริษัทถือหุ้นในสัดส่วนร้อยละ 99.99

(ข) บริษัท ดี-สเตนเลส จำกัด ประกอบธุรกิจจำหน่ายผลิตภัณฑ์สเตนเลสเกรดเฉพาะ[3]
จัดตั้งขึ้นเมื่อวันที่ 2 มิถุนายน 2548 ด้วยทุนชำระแล้ว 1 ล้านบาท บริษัทถือหุ้นในสัดส่วนร้อยละ
99.93

บริษัทและบริษัทย่อยมีโรงงาน 2 แห่ง ประกอบด้วย

(1) โรงงานของบริษัท จำนวน 1 แห่ง ตั้งอยู่บนพื้นที่ 24 ไร่ ถนนสุขสวัสดิ์ อำเภอพระประแดง
จังหวัดสมุทรปราการ

(2) โรงงานของบริษัทย่อยรายบริษัท ออโต้ เม็ททอล จำกัด จำนวน 1 แห่ง ตั้งอยู่บนพื้นที่ 7 ไร่
1 งาน
53 ตารางวา นิคมอุตสาหกรรมอมตะนคร จังหวัดชลบุรี

ผลิตภัณฑ์และบริการของบริษัทและบริษัทย่อย ประกอบด้วย

(1) สเตนเลสรีดเย็นชนิดม้วนและแผ่น ซึ่งมีขนาดความกว้าง ยาว หนา
ตามความต้องการของลูกค้า
โดยนำไปใช้งานในอุตสาหกรรมก่อสร้าง อุตสาหกรรมอาหาร อุตสาหกรรมเครื่องใช้ไฟฟ้า
และอุตสาหกรรมยานยนต์ เป็นต้น

(2) ท่อสเตนเลสกลม และท่อสเตนเลสสี่เหลี่ยม ได้แก่ ท่อสเตนเลสกลม
ซึ่งมีขนาดเส้นผ่าศูนย์กลาง
ความยาว ความหนา ตามความต้องการของลูกค้า และท่อสเตนเลสสี่เหลี่ยม ซึ่งมีขนาดความกว้าง
ยาว หนา ตามความต้องการของลูกค้า โดยผลิตภัณฑ์ในกลุ่มนี้นำไปใช้งานในอุตสาหกรรมยานยนต์
อุตสาหกรรมอาหาร อุตสาหกรรมปิโตรเคมี และอุตสาหกรรมก่อสร้าง เป็นต้น

(3) ท่อสเตนเลสประเภทท่อไอเสียรถยนต์ และท่อไอเสียรถจักรยานยนต์
ซึ่งเป็นผลิตภัณฑ์ของบริษัทย่อยรายบริษัท ออโต้ เม็ททอล จำกัด ใช้เป็นชิ้นส่วนสำหรับการผลิตรถยนต์
และรถจักรยานยนต์

(4) สเตนเลสเกรดเฉพาะ ซึ่งเป็นผลิตภัณฑ์ของบริษัทย่อยรายบริษัท ดี-สเตนเลส จำกัด
โดยผลิตภัณฑ์ดังกล่าวนำเข้าจากประเทศญี่ปุ่นภายใต้การผลิตของ Nippon Metal Industry
Co., Ltd. มีส่วนผสมเฉพาะที่ส่งผลให้มีความต้านทานการกัดกร่อนได้เทียบเคียงกับสเตนเลสเกรด
304 จากคุณสมบัติดังกล่าวทำให้สามารถนำไปใช้ได้ในหลากหลายอุตสาหกรรม เช่น ราวตากผ้า
ราวบันได ชิ้นส่วนคอมพิวเตอร์ เครื่องจักรผลิตอาหาร อุปกรณ์เครื่องใช้ในครัวเรือน เป็นต้น

(5) เหล็กชุบสังกะสีชนิดม้วนและแผ่น ซึ่งมีขนาดความกว้าง ยาว หนา ตามความต้องการของลูกค้า
โดยนำไปใช้งานในอุตสาหกรรมเครื่องใช้ไฟฟ้า และอุตสาหกรรมก่อสร้าง เป็นต้น

(6) เหล็กเคลือบสังกะสีชนิดม้วนและแผ่น ซึ่งมีขนาดความกว้าง ยาว หนา
ตามความต้องการของลูกค้า โดยนำไปใช้งานในอุตสาหกรรมเครื่องใช้ไฟฟ้า อุตสาหกรรมก่อสร้าง
และอุตสาหกรรมยายนยนต์ เป็นต้น

(7) บริการตัด เจาะ และขัดผิว สเตนเลส ตามความต้องการของลูกค้า

ผลการดำเนินงานและฐานะทางการเงิน

รายได้

รายได้จากการขายของบริษัทและบริษัทย่อยสำหรับปีบัญชี 2549 ปีบัญชี 2550 และ ปีบัญชี 2551
ปรับตัวในทิศทางที่ดีขึ้น
ซึ่งเป็นผลมาจากผลิตภัณฑ์ของบริษัทและบริษัทย่อยเป็นที่ต้องการของกลุ่มลูกค้าเป้าหมายในอุตสาหกรรมต่างๆ
อย่างต่อเนื่อง และบริษัทย่อยรายบริษัท ดี-สเตนเลส จำกัด เริ่มมีรายได้จากการขายในปีบัญชี
2549 รวมทั้งบริษัทย่อยรายบริษัท ออโต้ เม็ททอล จำกัด เริ่มมีรายได้ในปีบัญชี 2550 นอกจากนี้
บริษัทและบริษัทย่อยได้ดำเนินการขยายตลาดอย่างต่อเนื่อง รวมทั้งได้นำระบบห่วงโซ่อุปทานมาใช้
ซึ่งก่อให้เกิดประโยชน์ต่อผู้เกี่ยวข้องทุกฝ่ายทั้งซัพพลายเออร์ และลูกค้า
ส่งผลให้ระดับราคาสินค้าของบริษัทและบริษัทย่อยอยู่ในระดับที่เหมาะสม
สามารถส่งมอบสินค้าตรงตามเวลาและลูกค้าไม่ต้องมีค่าใช้จ่ายในการจัดเก็บสินค้าไว้ในปริมาณที่เกินความต้องการ
นำไปสู่การขยายฐานลูกค้าเพิ่มขึ้น
ดังจะเห็นได้จากรายได้จากการขายของบริษัทและบริษัทย่อยเพิ่มขึ้นจาก 1,986.39 ล้านบาท
ในปีบัญชี 2549 เป็น 2,106.52 ล้านบาท และ 2,553.55 ล้านบาท ในปีบัญชี 2550 และ 2551
ตามลำดับ สาเหตุหลักของการเพิ่มขึ้นของรายได้จากปีบัญชี 2549 ถึง ปีบัญชี 2551
เนื่องจากการขยายตัวอย่างต่อเนื่องทั้งอุตสาหกรรมคอมพิวเตอร์ อุตสาหกรรมเครื่องใช้ไฟฟ้า
อุตสาหกรรมยานยนต์
ซึ่งเป็นกลุ่มลูกค้าของบริษัทและบริษัทย่อยมีความต้องการสเตนเลสเพิ่มขึ้นอย่างมากและต่อเนื่อง
รวมทั้งผลิตภัณฑ์ของบริษัทย่อยได้แก่
ท่อไอเสียยานยนต์และท่อไอเสียรถจักรยานยนต์รวมถึงสเตนเลสเกรดเฉพาะ(D-Stainless)
อีกทั้ง ในปีบัญชี 2551 บริษัทได้แนะนำผลิตภัณฑ์ สเตนเลสเกรดเฉพาะ(D-Stainless)
เข้าสู่อุตสาหกรรมคอมพิวเตอร์ โดยใช้เป็นวัตถุดิบในการผลิต Cover ของ Hard Disk Drive
(HDD) ซึ่งได้รับการยอมรับจากผู้ผลิตทั้งในแง่ของคุณภาพและราคา ทั้งนี้
รายได้จากการขายของบริษัทและบริษัทย่อยส่วนใหญ่เป็นรายได้จากการขายในประเทศ โดยในปีบัญชี
2549 ถึง 2551 บริษัทและบริษัทย่อยมีรายได้จากการขายในประเทศคิดเป็นสัดส่วนร้อยละ 96.98
ร้อยละ 92.55 และร้อยละ 93.65 ของรายได้จากการขายรวมตามลำดับ

รายได้รวมของบริษัทและบริษัทย่อยปรับตัวเพิ่มขึ้นต่อเนื่องจากจำนวน 2,007.12 ล้านบาท ในปีบัญชี
2549 เป็นจำนวน 2,140.01 ล้านบาท และ 2,612.48 ล้านบาท ในปีบัญชี 2550 และปีบัญชี
2551 ตามลำดับ

โครงสร้างรายได้ของบริษัทและบริษัทย่อยในปีบัญชี 2551
ต่อรายได้รวมมาจากการขายสเตนเลสรีดเย็นชนิดม้วนและแผ่น (ร้อยละ 32.39)
จากการขายสเตนเลสเกรดเฉพาะ (ร้อยละ 41.00) จากการขายท่อสเตนเลส (ร้อยละ 9.11)
จากการขายท่อไอเสียรถยนต์และท่อไอเสียรถจักรยานยนต์ (ร้อยละ 5.18)
และจากการขายเหล็กชุบสังกะสีและเหล็กเคลือบสังกะสี (ร้อยละ 10.07) ทั้งนี้
บริษัทมีเป้าหมายการดำเนินธุรกิจโดยการเป็นผู้นำด้านศูนย์บริการสเตนเลสครบวงจรที่มีการให้บริการครอบคลุมและสมบูรณ์แบบ

ต้นทุนขาย

สำหรับปีบัญชี 2549 ปีบัญชี 2550 และปีบัญชี 2551 บริษัทและบริษัทย่อยมีต้นทุนขายจำนวน
1,961.37 ล้านบาท 1,896.13 ล้านบาท และ 2,321.85 ล้านบาท ตามลำดับ
หรือคิดเป็นสัดส่วนร้อยละ 97.72 ร้อยละ 88.60 และร้อยละ 88.87 ของรายได้รวม ตามลำดับ
ต้นทุนขายส่วนใหญ่ของบริษัทและบริษัทย่อยมาจากต้นทุนวัตถุดิบประเภทสเตนเลสรีดเย็นชนิดม้วนและแผ่น
และสเตนเลสเกรดเฉพาะ
ซึ่งทางบริษัทและบริษัทย่อยได้นำมาแปรรูปเป็นผลิตภัณฑ์สเตนเลสประเภทต่างๆ

ในปีบัญชี 2551 บริษัทและบริษัทย่อยมีต้นทุนขายในสัดส่วนที่สูงขึ้นเล็กน้อยเมื่อเทียบกับปีบัญชี 2550
สาเหตุสำคัญเนื่องจากราคาของวัตถุดิบที่เพิ่มขึ้น หักลดด้วยต้นทุนที่ลดลง
เนื่องจากการเพิ่มประสิทธิภาพในกระบวนการผลิตโดยการลดปริมาณส่วนสูญเสีย

  ต้นทุนการให้บริการ

สำหรับปีบัญชี 2549 ปีบัญชี 2550 และปีบัญชี 2551 บริษัทและบริษัทย่อยมีต้นทุนการให้บริการจำนวน
3.63 ล้านบาท 6.77 ล้านบาท และ 9.56 ล้านบาท ตามลำดับ หรือคิดเป็นสัดส่วนร้อยละ 68.89
ร้อยละ 50.06 และร้อยละ 54.77 ของรายได้จากการให้บริการ ตามลำดับ
โดยสัดส่วนดังกล่าวลดลงตั้งแต่ในปีบัญชี 2550
สาเหตุสำคัญเนื่องจากบริษัทมีนโยบายรับงานที่สามารถสร้างผลกำไรที่ดี อย่างไรก็ตาม สำหรับปีบัญชี
2551 บริษัทและบริษัทย่อยมีต้นทุนการให้บริการในสัดส่วนที่สูงขึ้นเล็กน้อยเมื่อเทียบกับปีบัญชี 2550
สาเหตุสำคัญเนื่องจากค่าแรงที่เพิ่มขึ้น

ค่าใช้จ่ายในการขายและบริหาร

ค่าใช้จ่ายในการขายและบริหารที่สำคัญประกอบด้วยค่าใช้จ่ายพนักงาน ค่าขนส่ง
ค่าใช้จ่ายในการส่งเสริมการขาย สำหรับปีบัญชี 2549 ปีบัญชี 2550 และปีบัญชี 2551
บริษัทและบริษัทย่อยมีค่าใช้จ่ายในการขายและบริหาร จำนวน 80.96 ล้านบาท 84.75 ล้านบาท
และ 106.62 ล้านบาท ตามลำดับ โดยค่าใช้จ่ายในการขายและบริหารในปีบัญชี 2551
เพิ่มขึ้นจากปีบัญชี 2550 คิดเป็นร้อยละ 25.82 มีสาเหตุสำคัญจากการทำการตลาด
การออกงานแสดงสินค้า งานนิทรรศการต่างๆ เพื่อแนะนำผลิตภัณฑ์ใหม่ ค่าน้ำมันที่สูงขึ้น
ค่าธรรมเนียมวิชาชีพของเทคนิคเชียนญี่ปุ่น
ประกอบกับบริษัทได้ทำการปรับปรุงระบบตรวจสอบคุณภาพผลิตภัณฑ์ และระบบบัญชี
ให้มีความสมบูรณ์มากยิ่งขึ้น

สัดส่วนค่าใช้จ่ายในการขายและบริหารต่อรายได้รวมสำหรับปีบัญชี 2549 ปีบัญชี 2550 และปีบัญชี
2551 เท่ากับร้อยละ 4.03 ร้อยละ 3.96 และร้อยละ 4.08 ตามลำดับ

  กำไร (ขาดทุน) ก่อนดอกเบี้ยจ่ายและภาษีเงินได้ และกำไร (ขาดทุน) สุทธิ

ปีบัญชี 2549
บริษัทและบริษัทย่อยมีผลการดำเนินงานก่อนดอกเบี้ยจ่ายและภาษีเงินได้เป็นผลขาดทุนจำนวน 38.84
ล้านบาท เมื่อหักภาระดอกเบี้ยจำนวน 26.40 ล้านบาท
ส่งผลให้บริษัทและบริษัทย่อยมีผลขาดทุนสุทธิจำนวน 65.24 ล้านบาท
สาเหตุสำคัญของผลขาดทุนมาจากการที่บริษัทเริ่มนำเข้าสเตนเลสเกรดเฉพาะจากประเทศญี่ปุ่นมาจำหน่ายในประเทศ
ซึ่งภายหลังการนำเข้าดังกล่าวแล้ว ราคาสเตนเลสปรับตัวลง
จึงจำเป็นต้องลดราคาขายสเตนเลสเกรดเฉพาะจนต่ำกว่าราคาทุน
เนื่องจากสเตนเลสเกรดเฉพาะยังไม่เป็นที่รู้จักกันในวงกว้าง
หากไม่ทำการลดราคาขายลงจะทำให้สเตนเลสเกรดเฉพาะไม่สามารถแข่งกับสเตนเลสเกรด 304
ได้

ปีบัญชี 2550
บริษัทและบริษัทย่อยมีผลการดำเนินงานก่อนดอกเบี้ยจ่ายและภาษีเงินได้มีผลกำไรจำนวน 152.37
ล้านบาท เมื่อหักภาระดอกเบี้ยจำนวน 47.63 ล้านบาท และภาษีเงินได้จำนวน 20.78 ล้านบาท
ส่งผลให้บริษัทและบริษัทย่อยมีผลกำไรสุทธิ 83.96 ล้านบาท
ผลการดำเนินงานปรับตัวดีขึ้นเนื่องจากบริษัทและบริษัทย่อยได้มีการปรับปรุงประสิทธิภาพในการดำเนินธุรกิจอย่างต่อเนื่องทั้งในด้านการควบคุมต้นทุนขายและค่าใช้จ่าย

ปีบัญชี 2551
บริษัทและบริษัทย่อยมีผลการดำเนินงานก่อนดอกเบี้ยจ่ายและภาษีเงินได้มีผลกำไรจำนวน 174.44
ล้านบาท สูงกว่าปีบัญชี 2550 ที่มีผลการดำเนินงานก่อนดอกเบี้ยจ่ายและภาษีเงินได้มีผลกำไรจำนวน
152.37 ล้านบาท อย่างไรก็ตาม เมื่อหักภาระดอกเบี้ยจำนวน 55.59 ล้านบาท
และภาษีเงินได้นิติบุคคลจำนวน 38.49 ล้านบาท ส่งผลให้บริษัทและบริษัทย่อยมีผลกำไรสุทธิ 80.36
ล้านบาท ลดลงในอัตราร้อยละ 3.08 เมื่อเปรียบเทียบกับปีบัญชี 2550
ที่มีผลการดำเนินงานที่มีกำไรสุทธิจำนวน 83.96 ล้านบาท
ปัจจัยสำคัญเนื่องจากภาษีเงินได้นิติบุคคลของปีบัญชี 2551 ปรับตัวเพิ่มขึ้นเป็นจำนวน 17.71
ล้านบาท เปรียบเทียบกับปีบัญชี 2550 โดยภาษีเงินได้นิติบุคคลงของปีบัญชี 2551
ปรับตัวเพิ่มขึ้นเนื่องจากการใช้ผลประโยชน์จากผลขาดทุนสะสมที่ใช้ลดหย่อนภาษีหมดไปสำหรับผลการดำเนินงานของปีบัญชี
2551

ความสามารถในการทำกำไร

จากผลการดำเนินงานที่กล่าวมาข้างต้น
เมื่อพิจารณาถึงอัตราส่วนแสดงความสามารถในการทำกำไรของบริษัทและบริษัทย่อยสำหรับปีบัญชี
2549 ปีบัญชี 2550 และปีบัญชี 2551 บริษัทและบริษัทย่อยมีอัตรากำไรขั้นต้น เท่ากับร้อยละ 1.34
ร้อยละ 10.24 และร้อยละ 9.32 ตามลำดับ

อัตรากำไรจากการดำเนินงานสำหรับปีบัญชี 2549 ปีบัญชี 2550 และปีบัญชี 2551
บริษัทและบริษัทย่อยมีอัตรากำไรจากการดำเนินงาน เท่ากับร้อยละ (2.73) ร้อยละ 6.24
และร้อยละ 5.17 ตามลำดับ

อัตรากำไรสุทธิสำหรับปีบัญชี 2549 ปีบัญชี 2550 และปีบัญชี 2551
บริษัทและบริษัทย่อยมีอัตรากำไรสุทธิ เท่ากับร้อยละ (3.25) ร้อยละ 3.92 และร้อยละ 3.08
ตามลำดับ

อัตราผลตอบแทนผู้ถือหุ้น

เมื่อพิจารณาถึงอัตราผลตอบแทนผู้ถือหุ้นสำหรับปีบัญชี 2549 ปีบัญชี 2550 ปีบัญชี 2551
อัตราผลตอบแทนผู้ถือหุ้นเท่ากับร้อยละ (12.83) ร้อยละ 16.22 และร้อยละ 12.36 ตามลำดับ
สำหรับปีบัญชี 2551 บริษัทและบริษัทย่อยมีอัตราผลตอบแทนผู้ถือหุ้นลดลงเมื่อเทียบกับปีบัญชี 2550
สาเหตุสำคัญเนื่องจากการเพิ่มขึ้นของส่วนผู้ถือหุ้นโดย เมื่อวันที่ 18 มกราคม 2551
บริษัทได้รับเงินจากการขายหุ้นสามัญต่อประชาชนเป็นการทั่วไปจำนวน 80 ล้านหุ้น ในราคาหุ้นละ
2.76 บาท เป็นเงินทั้งสิ้น 220.8 ล้านบาท โดยมีส่วนเกินมูลค่าหุ้น
(สุทธิจากค่าใช้จ่ายที่เกี่ยวข้องกับการขายหุ้น) จำนวน 134.17 ล้านบาท

การจ่ายเงินปันผล

บริษัทไม่มีการจ่ายเงินปันผลสำหรับผลการดำเนินงานของรอบปีบัญชี 2549 โดย ณ สิ้นปีบัญชี 2549
จากงบการเงินเฉพาะของบริษัทมีกำไรสะสมที่ยังไม่จัดสรรจำนวน 49.63 ล้านบาท
สำหรับผลการดำเนินของรอบปีบัญชี 2550 บริษัทและบริษัทย่อยมีผลกำไรสุทธิจำนวน 83.96
ล้านบาท และจากงบการเงินเฉพาะของบริษัทมีกำไรสะสมที่ยังไม่ได้จัดสรรณสิ้นปีบัญชี 2550 จำนวน
157.27 ล้านบาท ที่ประชุมสามัญผู้ถือหุ้นประจำปีของบริษัท ครั้งที่ 1/2550 เมื่อวันที่ 29 มิถุนายน
2550 มีมติอนุมัติการจ่ายเงินปันผลให้แก่ผู้ถือหุ้นในอัตราหุ้นละ 0.38 บาท รวมเป็นเงิน 91.20
ล้านบาท กำหนดจ่ายเงินปันผลในวันที่ 24 กรกฎาคม 2550 สำหรับผลการดำเนินของปีบัญชี 2551
บริษัทและบริษัทย่อยมีผลกำไรสุทธิจำนวน 80.36 ล้านบาท โดย เมื่อวันที่ 14 กุมภาพันธ์ 2551
ที่ประชุมกรรมการบริษัท ครั้งที่ 2/2551 มีมติอนุมัติการจ่ายเงินปันผลระหว่างกาลสำหรับปีบัญชี
2551 ให้แก่ผู้ถือหุ้นในอัตราหุ้นละ 0.07 บาท รวมเป็นเงิน 22.40 ล้านบาท
กำหนดจ่ายเงินปันผลในวันที่ 13 มีนาคม 2551 และ เมื่อวันที่ 29 พฤษภาคม 2551
ที่ประชุมกรรมการบริษัท ครั้งที่ 3/2551
มีมติเห็นชอบให้เสนอต่อที่ประชุมสามัญประจำปีผู้ถือหุ้นในเรื่องการจ่ายเงินปันผลสำหรับปีบัญชี 2551
ให้แก่ผู้ถือหุ้นในอัตราหุ้นละ 0.07 บาท รวมเป็นเงิน 22.40 ล้านบาท

สินทรัพย์

สำหรับปีบัญชี 2549 ปีบัญชี 2550 และ ปีบัญชี 2551 สิ้นสุดวันที่ 31 มีนาคม
บริษัทและบริษัทย่อยมีสินทรัพย์รวมจำนวน 1,504.50 ล้านบาท 1,639.82 ล้านบาท และ
1,602.02 ล้านบาท ตามลำดับ
เนื่องจากบริษัทและบริษัทย่อยดำเนินธุรกิจหลักด้านการแปรรูปสเตนเลสม้วนอย่างครบวงจร
ซึ่งประกอบด้วยการจัดหา แปรรูป ผลิต และจำหน่ายผลิตภัณฑ์สเตนเลส ดังนั้น
สินทรัพย์ที่สำคัญส่วนใหญ่จะอยู่ในรูปสินค้าคงเหลือ ลูกหนี้การค้า และที่ดิน อาคาร และอุปกรณ์

  ที่ดิน อาคาร และอุปกรณ์

ณ วันที่ 31 มีนาคม 2549, 2550 และ 2551 บริษัทและบริษัทย่อยมีที่ดิน อาคาร และอุปกรณ์ -
สุทธิ จำนวน 418.70 ล้านบาท (สัดส่วนร้อยละ 27.83 ของสินทรัพย์รวม) จำนวน 393.19
ล้านบาท (สัดส่วนร้อยละ 23.98 ของสินทรัพย์รวม) และจำนวน 369.39 ล้านบาท
(สัดส่วนร้อยละ 23.06 ของสินทรัพย์รวม) ตามลำดับ

หนี้สิน

หนี้สินรวมของบริษัทและบริษัทย่อย ณ วันที่ 31 มีนาคม 2549, 2550 และ 2551 มีจำนวน
1,028.80 ล้านบาท 1,080.16 ล้านบาท และ 861.43 ล้านบาท ตามลำดับ โดยหนี้สินที่สำคัญ
ได้แก่ เงินเบิกเกินบัญชีและเงินกู้ยืมระยะสั้นจากสถาบันการเงิน เจ้าหนี้การค้า และเงินกู้ยืมระยาว

ณ วันที่ 31 มีนาคม 2549, 2550 และ 2551 บริษัท และบริษัทย่อยมีเงินเบิกเกินบัญชี
และเงินกู้ยืมระยะสั้นจากสถาบันการเงินจำนวน 650.57 ล้านบาท 572.35 ล้านบาท และ
573.84 ล้านบาท ตามลำดับ

ณ วันที่ 31 มีนาคม 2549 บริษัทและบริษัทย่อยไม่มีเงินกู้ยืมระยะยาว อย่างไรก็ตาม ณ วันที่ 31
มีนาคม 2550 บริษัทและบริษัทย่อยมีเงินเงินกู้ยืมระยะยาว
(รวมเงินกู้ยืมระยะยาวที่ถึงกำหนดชำระภายในหนึ่งปี) จำนวนรวม 176.50 ล้านบาท
การเพิ่มขึ้นของเงินกู้ระยะยาวเป็นผลมาจากสั่งซื้อเครื่องจักรเพิ่มเติมของบริษัท
และเนื่องจากการซื้อที่ดิน ก่อสร้างโรงงานและสั่งซื้อเครื่องจักรสำหรับบริษัทย่อยรายบริษัท ออโต้
เม็ททอล จำกัด เพื่อดำเนินการผลิตท่อสเตนเลสสำหรับอุตสาหกรรมยานยนต์
ซึ่งจำเป็นต้องใช้เงินลงทุนเบื้องต้นในจำนวนที่สูง อย่างไรก็ตาม ในเดือน มกราคม 2551
บริษัทได้มีการเพิ่มทุน และนำเงินบางส่วนมาชำระคืนเงินกู้ยืมระยะยาว โดย ณ วันที่ 31 มีนาคม
2551 บริษัทและบริษัทย่อยมีเงินเงินกู้ยืมระยะยาว
(รวมเงินกู้ยืมระยะยาวที่ถึงกำหนดชำระภายในหนึ่งปี) จำนวน 86.50 ล้านบาท

  ส่วนของผู้ถือหุ้น

ณ วันที่ 31 มีนาคม 2549, 2550 และ 2551 ส่วนของผู้ถือหุ้นจากงบการเงินรวมจำนวน 475.70
ล้านบาท 559.66 ล้านบาท และ 740.59 ล้านบาท ตามลำดับ ส่วนของผู้ถือหุ้นปรับตัวเพิ่มขึ้น ณ
สิ้นงวดบัญชีปี 2550 เนื่องจากบริษัทและบริษัทย่อยมีผลการดำเนินงานที่มีกำไรสุทธิในงวดปีบัญชี
2550 จำนวน 83.96 ล้านบาท และ ณ วันที่ 31 มีนาคม 2551
ส่วนของผู้ถือหุ้นปรับตัวเพิ่มขึ้นจากปีก่อน สาเหตุเนื่องมาจาก เมื่อวันที่ 18 มกราคม 2551
บริษัทได้รับเงินจากการขายหุ้นสามัญต่อประชาชนเป็นการทั่วไปจำนวน 80 ล้านหุ้น ในราคาหุ้นละ
2.76 บาท เป็นเงินทั้งสิ้น 220.8 ล้านบาท โดยมีส่วนเกินมูลค่าหุ้น
(สุทธิจากค่าใช้จ่ายที่เกี่ยวข้องกับการขายหุ้น) จำนวน 134.17 ล้านบาท
รวมทั้งบริษัทและบริษัทย่อยมีผลกำไรสุทธิในปีบัญชี 2551 จำนวน 80.36 ล้านบาท
ขณะที่บริษัทได้จ่ายเงินปันผลจำนวน 91.20 ล้านบาท ในเดือนกรกฎาคม 2550
และเงินปันผลระหว่างกาลจำนวน 22.40 ล้านบาท ในเดือนมีนาคม 2551
ด้านอัตราส่วนหนี้สินต่อส่วนของผู้ถือหุ้น ณ สิ้นงวดปีบัญชี 2549 สิ้นงวดปีบัญชี 2550 และสิ้นงวดปีบัญชี
2551 เท่ากับ 2.16 เท่า 1.93 เท่า และ 1.16 เท่า ตามลำดับ

ปัจจัยความเสี่ยง

1. ความเสี่ยงจากการลดลงของยอดขายเนื่องจากผลิตภัณฑ์สเตนเลสเกรด 304
มีความผันผวนของราคาค่อนข้างสูง

ผลิตภัณฑ์ของบริษัทประเภทสเตนเลสรีดเย็นชนิดม้วนและแผ่น และท่อสเตนเลสชนิดกลมและเหลี่ยม
ผลิตภัณฑ์ดังกล่าวบางส่วนเป็นผลิตภัณฑ์สเตนเลสเกรด 304 โดยผลิตภัณฑ์สเตนเลสเกรด 304
จะมีส่วนผสมของนิกเกิล
อยู่ประมาณสัดส่วนร้อยละ 8 ซึ่งมีคุณสมบัติช่วยเพิ่มความสามารถในการแปรรูป และขึ้นรูป
โดยนิกเกิลมีความผันผวนของราคาค่อนข้างสูง ปัจจุบันราคาเฉลี่ยของนิกเกิลลดลงเหลือประมาณ
30,000 ดอลลาร์สหรัฐฯ ต่อเมตริกตัน จากเดิมที่ราคาเฉลี่ยประมาณ 50,000 ดอลลาร์สหรัฐฯ
ต่อเมตริกตัน ส่งผลให้ราคาจำหน่ายผลิตภัณฑ์สเตนเลสเกรด 304 มีราคาจำหน่ายลดลงตามไปด้วย
ซึ่งอาจส่งผลกระทบในแง่ลบต่อยอดขายของบริษัทและบริษัทย่อย

อย่างไรก็ตาม บริษัทและบริษัทย่อยมีนโยบายให้ความสำคัญกับการเพิ่มการผลิตและจำหน่าย
สเตนเลสรีดเย็นชนิดม้วนและแผ่น และท่อสเตนเลส ประเภทเกรด 430 เกรด 409 เกรด 316L
และผลิตภัณฑ์สเตนเลสเกรดเฉพาะประเภทดี-สเตนเลส
เนื่องจากผลิตภัณฑ์ดังกล่าวมีส่วนผสมของนิกเกิลน้อยกว่า
จึงได้รับผลกระทบจากความผันผวนของราคานิกเกิลน้อย
รวมทั้งมีนโยบายบริหารจัดการสินค้าคงคลังโดยให้มีสินค้าคงคลังประเภทสเตนเลสเกรด 304 ให้อยู่
ในระดับที่เหมาะสม โดยพิจารณาจากความต้องการผลิตภัณฑ์ของลูกค้ากลุ่มเป้าหมาย

  2. ความเสี่ยงจากการผันผวนของราคาเหล็กกล้าไร้สนิมรีดเย็น

เหล็กกล้าไร้สนิมรีดเย็นหรือสเตนเลสรีดเย็นเป็นวัตถุดิบสำคัญของบริษัท
ซึ่งการเคลื่อนไหวของราคาเหล็กกล้าไร้สนิมรีดเย็นในประเทศจะมีการเปลี่ยนแปลงตามอุปสงค์และอุปทานของผู้ผลิตและผู้ใช้เหล็กกล้าไร้สนิมรีดเย็นทั่วโลก
และเนื่องจากเหล็กกล้าไร้สนิมประกอบด้วยส่วนผสมที่สำคัญคือ โครเมียม นิเกิล และคาร์บอน
ดังนั้นราคาของส่วนผสมที่เป็นวัตถุดิบดังกล่าวโดยเฉพาะนิเกิลซึ่งเป็นส่วนประกอบหลักนั้นจะมีส่วนสำคัญที่ทำให้ราคาของเหล็กกล้าไร้สนิมรีดเย็นทั่วโลกผันแปร

อย่างไรก็ตาม ที่ผ่านมาความผันผวนของราคาไม่มีผลกระทบต่ออัตราการทำกำไรของบริษัท
เนื่องจากบริษัทมีนโยบายกำหนดราคาขายโดยการรักษาส่วนต่างกำไร
และบริษัทมีการติดตามราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาวัตถุดิบ
และนำมาประกอบการพิจารณาตัดสินใจในการสั่งซื้อและบริหารจัดการวัตถุดิบ
คงคลังให้มีความเหมาะสม
และบริษัทยังมีสัดส่วนของการกระจายการผลิตและขายสเตนเลสเกรดเฟอร์ริติค
ซึ่งไม่มีนิกเกิลเป็นส่วนผสมในสัดส่วนที่มากขึ้นให้กับกลุ่มลูกค้าในอุตสาหกรรมเครื่องใช้ไฟฟ้า
และยานยนต์ ประกอบกับผลิตภัณฑ์สเตนเลสเกรดเฉพาะนิกเกิลต่ำ จากประเทศญี่ปุ่น
ของบริษัทย่อยรายบริษัท ดี-สเตนเลส จำกัด มีส่วนผสมของนิกเกิลน้อยกว่าสเตนเลสเกรดทั่วไป
ทำให้ราคาของสเตนเลสเกรดเฉพาะมีความผันผวนน้อยกว่าของราคาสเตนเลสเกรด 304
ซึ่งมีส่วนผสมของนิกเกิลในสัดส่วนที่สูง ดังนั้น
การเปลี่ยนแปลงด้านราคาวัตถุดิบจึงไม่ส่งผลกระทบต่อการดำเนินงานของบริษัทอย่างมีนัยสำคัญ

3 ความเสี่ยงจากการพึ่งพิงผู้ผลิตวัตถุดิบที่สำคัญ

  3.1 ความเสี่ยงจากการพึ่งพิงผู้ผลิตและจัดจำหน่ายม้วนเหล็กกล้าไร้สนิมรีดเย็น

วัตถุดิบหลักของบริษัท คือ ม้วนเหล็กกล้าไร้สนิมรีดเย็น (cold rolled stainless steel
coil) โดยงวดปีบัญชี 2550 และงวดปีบัญชี 2551
บริษัทสั่งซื้อม้วนเหล็กกล้าไร้สนิมรีดเย็นจากผู้ผลิตในประเทศที่สำคัญ ได้แก่ บริษัท ไทยน๊อคซ์
สเตนเลส จำกัด (มหาชน) คิดเป็นสัดส่วนร้อยละ 41.38 และร้อยละ 26.40 ของยอดซื้อรวม
จากการที่มีผู้ผลิตเหล็กกล้าไร้สนิมรีดเย็นรายใหญ่ในประเทศน้อยราย
และการจัดหาเหล็กกล้าไร้สนิมรีดเย็นจากต่างประเทศจะต้องใช้เวลาในการขนส่ง
ทำให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตรายใหญ่ในประเทศดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

อย่างไรก็ตาม บริษัทได้มีการวางแผนการสั่งซื้อวัตถุดิบล่วงหน้าโดยนำระบบการจัดการห่วงโซ่อุปทาน
หรือ Supply Chain Management มาใช้ (รายละเอียดตามส่วนที่ 2 ข้อ 2.2
ภาพรวมการประกอบธุรกิจ)
ประกอบกับบริษัทสั่งซื้อม้วนเหล็กกล้าไร้สนิมรีดเย็นจากผู้ผลิตดังกล่าวเป็นเวลานานและไม่เคยมีการค้างชำระค่าสินค้า
ส่งผลให้บริษัทมีความสัมพันธ์ที่ดีกับผู้ผลิตม้วนเหล็กกล้าไร้สนิมรีดเย็นดังกล่าว
และจากการดำเนินงานของบริษัทในอดีตที่ผ่านมา บริษัทยังไม่เคยประสบปัญหาขาดแคลนวัตถุดิบ
ทำให้บริษัทเชื่อมั่นว่าจะไม่ได้รับผลกระทบหรือความเสียหายใดๆ
ในการสั่งซื้อวัตถุดิบจากผู้ผลิตดังกล่าว

  3.2 ความเสี่ยงจากการพึ่งพิงผู้ผลิตสเตนเลสเกรดเฉพาะ

บริษัทย่อยรายบริษัท ดี-สเตนเลส จำกัด ประกอบธุรกิจจำหน่ายผลิตภัณฑ์สเตนเลสเกรดเฉพาะ
โดยบริษัทเป็นผู้จัดหาผลิตภัณฑ์สเตนเลสเกรดเฉพาะดังกล่าว
ปัจจุบันบริษัทซื้อสเตนเลสเกรดเฉพาะจาก Nippon Metal Industry Co., Ltd. ประเทศญี่ปุ่น
โดยปัจจุบันบริษัท และบริษัทย่อยรายบริษัท ดี-สเตนเลส จำกัด
เป็นคู่ค้าเพียงรายเดียวในประเทศไทยของ Nippon Industry Co., Ltd. โดยงวดปีบัญชี
2550 และงวดปีบัญชี 2551 บริษัทสั่งซื้อสเตนเลสเกรดพิเศษจาก Nippon Metal Industry
Co., Ltd. คิดเป็นสัดส่วนร้อยละ 21.74 และร้อยละ 47.94 ของยอดซื้อรวม
บริษัทจึงมีความเสี่ยงจากการพึ่งพิงผู้ผลิตสเตนเลสเกรดเฉพาะรายดังกล่าว
และอาจขาดแคลนสเตนเลสเกรดเฉพาะในกรณีที่ผู้ผลิตรายดังกล่าวไม่สามารถจัดส่งวัตถุดิบให้แก่บริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

ที่ผ่านมาบริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
ประเทศญี่ปุ่น และบริษัทเป็นคู่ค้าเพียงรายเดียวในประเทศไทยของ Nippon Metal Industry
Co., Ltd. บริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
เพียงรายเดียวเนื่องจากผู้ผลิตรายดังกล่าวสามารถผลิตสเตนเลสเกรดเฉพาะได้อย่างมีคุณภาพมากกว่าและเป็นที่ยอมรับจากลูกค้าเมื่อเทียบกับผู้ผลิตสเตนเลสเกรดเฉพาะจากประเทศจีนและอินเดีย
อย่างไรก็ตาม
บริษัทมีความสัมพันธ์อันดีกับผู้ผลิตสเตนเลสเกรดเฉพาะรายดังกล่าวเนื่องจากได้ร่วมมือกันพัฒนาสเตนเลสเกรดเฉพาะนิกเกิลต่ำที่มีคุณภาพร่วมกันในประเทศไทยและต่างประเทศภายใต้เครื่องหมายการค้า
D-STAINLESS รวมถึงการออกงานแสดงสินค้าร่วมกันทั้งในประเทศ และต่างประเทศ เช่นงาน
METALEX รวมถึงในอดีตที่ผ่านมายังไม่เคยประสบปัญหาขาดแคลนสเตนเลสเกรดเฉพาะ

  3.3 ความเสี่ยงจากการพึ่งพิงผู้ผลิตเหล็กชุบสังกะสี

บริษัทประกอบธุรกิจจำหน่ายและแปรรูปเหล็กชุบสังกะสี
ปัจจุบันบริษัทซื้อเหล็กชุบสังกะสีจากผู้ผลิตในประเทศเพียงรายเดียว คือ บริษัท กรุงเทพผลิตเหล็ก
จำกัด (มหาชน) โดยงวดปีบัญชี 2550 และงวดปีบัญชี 2551 บริษัทสั่งซื้อเหล็กชุบสังกะสีจากบริษัท
กรุงเทพผลิตเหล็ก จำกัด (มหาชน) คิดเป็นสัดส่วนร้อยละ 10.21 และร้อยละ 7.46
ของยอดซื้อรวม
บริษัทจะนำเหล็กชุบสังกะสีมาแปรรูปตามขนาดที่ลูกค้ากลุ่มเป้าหมายต้องการโดยมีความหนาตั้งแต่
0.19 ถึง 3 มิลลิเมตร ความกว้างตั้งแต่ 9 ถึง 1,219 มิลลิเมตร และความยาวตั้งแต่ 300 ถึง
6,000 มิลลิเมตร บริษัทจึงมีความเสี่ยงจากการพึ่งพิงผู้ผลิตเหล็กชุบสังกะสีรายดังกล่าว
และความเสี่ยงจากการขาดแคลนเหล็กชุบสังกะสีในกรณีที่ผู้ผลิตรายดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

ที่ผ่านมาบริษัทสั่งซื้อเหล็กชุบสังกะสีจากบริษัท กรุงเทพผลิตเหล็ก จำกัด (มหาชน)
เพียงรายเดียวเนื่องจากผู้ผลิตรายดังกล่าวสามารถผลิตเหล็กชุบสังกะสีได้มีคุณภาพ
ทำให้บริษัทสามารถแปรรูปตามขนาดต่างๆ ได้ตามความต้องการของลูกค้ากลุ่มเป้าหมาย
อย่างไรก็ตาม บริษัทได้มีการวางแผนการสั่งซื้อเหล็กชุบสังกะสีล่วงหน้า
และบริษัทมีความสัมพันธ์ที่ดีกับผู้ผลิตเหล็กชุบสังกะสีรายดังกล่าว
และจากการดำเนินงานของบริษัทในอดีตที่ผ่านมา
บริษัทยังไม่เคยประสบปัญหาขาดแคลนเหล็กชุบสังกะสี

4. ความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ

ผลิตภัณฑ์สเตนเลสของบริษัทและบริษัทย่อยจำหน่ายแก่ลูกค้าในประเทศโดยลูกค้าดังกล่าวส่วนใหญ่เป็นผู้ประกอบการจากต่างประเทศที่มาตั้งโรงงานในประเทศไทย
เช่น กลุ่มบริษัทข้ามชาติซึ่งเป็นผู้ประกอบการในอุตสาหกรรมต่างๆ เช่น อุตสาหกรรมเครื่องใช้ไฟฟ้า
อุตสาหกรรมก่อสร้าง อุตสาหกรรมคอมพิวเตอร์ อุตสาหกรรมยานยนต์ เป็นต้น โดยในงวดปีบัญชี
2550 บริษัทและบริษัทย่อยมียอดขายในประเทศจำนวน 1,949.53 ล้านบาท คิดเป็นสัดส่วนร้อยละ
92.55 ของยอดขายรวม และในงวดปีบัญชี 2551 บริษัทและบริษัทย่อยมียอดขายในประเทศจำนวน
2,391.40 ล้านบาท คิดเป็นสัดส่วนร้อยละ 93.65 ของยอดขายรวม
บริษัทและบริษัทย่อยจึงมีความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ
ไปประเทศอื่นๆ เช่น ประเทศเวียดนาม อินเดีย ซึ่งมีต้นทุนด้านแรงงานต่ำกว่าประเทศไทย
อันอาจส่งผลกระทบต่อยอดขายของบริษัทและบริษัทย่อย

อย่างไรก็ตาม เมื่อพิจารณาถึงความน่าสนใจของการลงทุนในประเทศไทย
จะพบว่าผู้ประกอบการต่างประเทศยังมีความสนใจลงทุนในประเทศไทย
โดยเฉพาะผู้ประกอบการจากประเทศญี่ปุ่น ทั้งนี้
เนื่องจากประเทศไทยมีความได้เปรียบในด้านการจัดหาวัตถุดิบ การจัดหาแรงงาน
สาธารณูปโภคพื้นฐาน และการขนส่ง
รวมทั้งหากลูกค้าดังกล่าวจะย้ายฐานการผลิตบริษัทและบริษัทย่อยจะทราบล่วงหน้าประมาณไม่ต่ำกว่าหนึ่งปีซึ่งจะทำให้สามารถวางแผนปรับเปลี่ยนการผลิตได้
โดยบริษัทและบริษัทย่อยได้มีการติดตามนโยบายการลงทุนของลูกค้าซึ่งเป็นผู้ประกอบการในอุตสาหกรรมต่างๆ
อย่างต่อเนื่องเพื่อนำข้อมูลดังกล่าวมาใช้ในการวางแผนนโยบายการดำเนินธุรกิจและวางแผนการผลิตเพื่อรองรับความเปลี่ยนแปลงต่างๆ
ขณะเดียวกัน บริษัทย่อยรายบริษัท ออโต้ เม็ททอล จำกัด
ได้กระจายความเสี่ยงโดยการจำหน่ายสินค้าประเภทท่อสเตนเลส ประเภทท่อไอเสีย
ไปยังอุตสาหกรรมรถยนต์ และอุตสาหกรรมรถจักรยานยนต์ รวมทั้งบริษัทย่อยรายบริษัท ดี-สเตนเลส
จำกัด ซึ่งเป็นผู้จำหน่ายสเตนเลสเกรดเฉพาะ
มีศักยภาพในการจำหน่ายสินค้าไปยังผู้ประกอบการในอุตสาหกรรมเครื่องใช้ไฟฟ้า
อุตสาหกรรมยานยนต์ อุสาหกรรมคอมพิวเตอร์ และอุตสาหกรรมอาหาร นอกจากนี้
บริษัทและบริษัทย่อยมีนโยบายให้ความสำคัญกับการส่งออกไปยังต่างประเทศให้เพิ่มขึ้น

5.
ความเสี่ยงเกี่ยวกับการเปลี่ยนแปลงของยอดขายอันเป็นผลเนื่องจากบริษัทและบริษัทย่อยไม่สามารถจัดหาผลิตภัณฑ์และให้บริการให้สอดคล้องกับความต้องการของลูกค้ากลุ่มเป้าหมาย

ลูกค้ากลุ่มเป้าหมายของบริษัทและบริษัทย่อยประกอบด้วยผู้ประกอบการในอุตสาหกรรมต่างๆ เช่น
อุตสาหกรรมเครื่องใช้ไฟฟ้า อุตสาหกรรมก่อสร้าง อุตสาหกรรมยานยนต์ อุตสาหกรรมคอมพิวเตอร์
อุตสาหกรรมอาหาร เป็นต้น โดยลูกค้าดังกล่าวต้องการผลิตภัณฑ์และบริการที่มีคุณภาพ
ราคาที่เหมาะสม
หากบริษัทและบริษัทย่อยไม่สามารถจัดหาผลิตภัณฑ์และให้บริการให้สอดคล้องกับความต้องการของลูกค้ากลุ่มเป้าหมายดังกล่าว
เช่น ผลิตภัณฑ์ของบริษัทและบริษัทย่อยมีคุณภาพลดลง
หรือบริษัทและบริษัทย่อยผลิตสินค้าที่ไม่ได้มาตรฐาน
อาจส่งผลให้ลูกค้ากลุ่มเป้าหมายไม่ใช้ผลิตภัณฑ์และบริการของบริษัทและบริษัทย่อย
ซึ่งจะส่งผลในแง่ลบต่อยอดขายของบริษัทและบริษัทย่อย

อย่างไรก็ตาม บริษัทและบริษัทย่อยมีนโยบายจัดหา แปรรูป
และให้บริการด้านศูนย์บริการสเตนเลสโดยคำนึงถึงคุณภาพของผลิตภัณฑ์และบริการ
โดยมุ่งเน้นการผลิตสินค้าที่มีคุณภาพและเป็นไปตามมาตรฐานที่ยอมรับกันทั่วไปโดยได้รับการรับรองมาตรฐานอุตสาหกรรม
ISO 9001:2000 / ISO14001 / TS16949 การคัดเลือกวัตถุดิบที่มีคุณภาพจากผู้ผลิตที่น่าเชื่อถือ
ผลิตและแปรรูปด้วยเครื่องจักรทันสมัย มีการตรวจสอบคุณภาพทุกขั้นตอน ส่งมอบสินค้าตรงเวลา
และกำหนดราคาจำหน่ายผลิตภัณฑ์ให้สอดคล้องกับราคาตลาด
ดังจะเห็นได้จากในระยะที่ผ่านมาสำหรับปีบัญชี 2549, 2550 และ 2551
รายได้จากการขายของบริษัทและบริษัทย่อยเพิ่มขึ้นต่อเนื่อง โดยมีรายได้จากการขายจำนวน
1,986.39 ล้านบาท 2,016.52 ล้านบาท และ 2,553.55 ล้านบาท ตามลำดับ

6. ความเสี่ยงเกี่ยวกับการเข้ามาของคู่แข่งขันรายใหม่

ปัจจุบันการประกอบธุรกิจของบริษัทในด้านการแปรรูปสเตนเลส ได้แก่ การจัดหา แปรรูป
ผลิตและจำหน่ายผลิตภัณฑ์สเตนเลส มีผู้ประกอบการในประเทศที่ทำธุรกิจใกล้เคียงกับบริษัทประมาณ
2-3 ราย นอกจากนี้บริษัทย่อยรายบริษัท ออโต้ เม็ททอล จำกัด
ประกอบธุรกิจผลิตและจำหน่ายท่อสเตนเลสประเภทท่อไอเสียสำหรับอุตสาหกรรมยานยนต์ที่ใช้เครื่องจักรเทคโนโลยี
FFX ของประเทศญี่ปุ่น เป็นรายแรกและรายเดียวในเอเชียตะวันออกเฉียงใต้ และบริษัทย่อยบริษัท
ดี-สเตนเลส จำกัด
ประกอบธุรกิจจำหน่ายผลิตภัณฑ์สเตนเลสเกรดเฉพาะนิกเกิลต่ำจากประเทศญี่ปุ่นเพียงรายเดียวในประเทศไทย
บริษัทและบริษัทย่อยจึงมีความเสี่ยงจากการเข้ามาของคู่แข่งขันรายใหม่
ซึ่งอาจส่งผลกระทบต่อยอดขายและส่วนแบ่งตลาดของบริษัทและบริษัทย่อย

อย่างไรก็ตาม การประกอบธุรกิจของบริษัทและบริษัทย่อยต้องอาศัยปัจจัยต่างๆ เกื้อหนุน
ประกอบด้วย (1) ความเชี่ยวชาญเฉพาะด้าน
และประสบการณ์ยาวนานในการพัฒนาผลิตภัณฑ์ให้มีคุณภาพและตรงกับความต้องการของลูกค้ากลุ่มเป้าหมายซึ่งเป็นผู้ประกอบการในอุตสาหกรรมต่างๆ
ดังจะเห็นได้จากประสบการณ์การประกอบธุรกิจของบริษัทเป็นระยะเวลากว่า 18 ปี (2)
ต้องอาศัยบุคลากรที่มีความรู้ ความเชี่ยวชาญ และประสบการณ์ในการประกอบธุรกิจ (3)
ต้องอาศัยความสัมพันธ์ในการทำธุรกิจที่ดีและต่อเนื่องกับผู้ผลิตและจำหน่ายวัตถุดิบและลูกค้ากลุ่มเป้าหมาย
(4)
การประกอบธุรกิจของบริษัทและบริษัทย่อยต้องใช้เงินลงทุนสูงในการจัดหาที่ดินเพื่อเป็นที่ตั้งโรงงาน
การก่อสร้างโรงงาน และการลงทุนในเครื่องมือเครื่องจักรที่มีประสิทธิภาพ โดย ณ วันที่ 31
มีนาคม 2550 และ ณ วันที่ 31 มีนาคม 2551 มูลค่าเงินลงทุนในที่ดิน
อาคารและอุปกรณ์ของบริษัทและบริษัทย่อยมีมูลค่าตามราคาทุนจำนวน 748.87 ล้านบาท และ
779.12 ล้านบาท ตามลำดับ (5) บริษัท และบริษัทย่อยรายบริษัท ออโต้ เม็ททอล จำกัด
ได้รับการส่งเสริมการลงทุนจากคณะกรรมการส่งเสริมการลงทุน ได้แก่ สิทธิพิเศษทางภาษี
รวมถึงการได้รับยกเว้นอากรขาเข้าสำหรับวัตถุดิบและวัสดุที่จำเป็นที่ต้องนำเข้ามาจากต่างประเทศ
ได้รับการยกเว้นอากรขาเข้าสำหรับเครื่องจักร
ปัจจัยดังกล่าวข้างต้นส่งผลให้บริษัทและบริษัทย่อยมีข้อได้เปรียบต่อการเข้ามาของผู้ประกอบการรายใหม่

  7. ความเสี่ยงจากการขัดข้องหรือเสียหายของอุปกรณ์หรือเครื่องจักรที่ใช้ในการผลิต

เครื่องจักรบางส่วนของบริษัทมีอายุการใช้งานมากว่า 5 - 25 ปี
โดยบริษัทมีเครื่องจักรและอุปกรณ์จำนวนหนึ่งซึ่งตัดค่าเสื่อมราคาหมดแล้วแต่ยังใช้งานอยู่โดยราคาทุนของสินทรัพย์ดังกล่าวเป็นจำนวนเงินรวมประมาณ
203 ล้านบาท
เครื่องจักรและอุปกรณ์บางส่วนที่มีอายุการใช้งานมากอาจทำให้กระบวนการผลิตของบริษัทเกิดการขัดข้องหรือเครื่องจักรที่ใช้ในการผลิตมีความล่าช้าในบางกระบวนการผลิต
ซึ่งอาจจะส่งผลต่อการผลิตโดยรวมของบริษัทได้บ้าง อย่างไรก็ตาม
เนื่องจากเครื่องจักรดังกล่าวต่างเป็นเครื่องจักรที่ผลิตจากผู้ผลิตเครื่องจักรที่มีชื่อเสียงจากประเทศญี่ปุ่น
และบริษัทยังคงดูแลรักษาให้ใช้งานได้ด้วยดี
รวมถึงที่ผ่านมาบริษัทมีการเตรียมงบประมาณสำหรับการซ่อมบำรุงเครื่องจักรทุกปี โดยในงวดปีบัญชี
2551 บริษัทมีงบประมาณในการซ่อมบำรุงเครื่องจักรจำนวน 7.8 ล้านบาท
ซึ่งบริษัทเชื่อว่าจะช่วยป้องกันและลดปัญหาที่เกิดขึ้นกับเครื่องจักรได้ นอกจากนี้
บริษัทยังได้จัดซื้อเครื่องจักรใหม่ที่มีประสิทธิภาพและเทคโนโลยีทันสมัยมาเพิ่มอย่างต่อเนื่อง

  8. ความเสี่ยงจากอัตราแลกเปลี่ยน

บริษัทและบริษัทย่อยมีการนำเข้าวัตถุดิบ คือ ม้วนเหล็กกล้าไร้สนิมรีดเย็นจากต่างประเทศบางส่วน
และนำเข้าสเตนเลสเกรดเฉพาะจากต่างประเทศ โดยในงวดปีบัญชี 2550 และงวดปีบัญชี 2551
บริษัทและบริษัทย่อยมีมูลค่าการนำเข้าวัตถุดิบจากต่างประเทศคิดเป็นสัดส่วนประมาณร้อยละ 40.12
และร้อยละ 59.16 ของยอดสั่งซื้อรวม ตามลำดับ
การสั่งซื้อวัตถุดิบจากต่างประเทศดังกล่าวเป็นการสั่งซื้อในสกุลเงินเหรียญสหรัฐอเมริกา
ในขณะที่รายได้จากการขายส่วนใหญ่ในงวดปีบัญชี 2550 และงวดปีบัญชี 2551
คิดเป็นสัดส่วนประมาณร้อยละ 92.55 และร้อยละ 93.65 ของยอดขายรวม ตามลำดับ
เป็นการจำหน่ายในประเทศในสกุลเงินบาท
ส่งผลให้บริษัทและบริษัทย่อยมีความเสี่ยงจากความผันผวนของอัตราแลกเปลี่ยน

อย่างไรก็ตาม
บริษัทและบริษัทย่อยได้บริหารความเสี่ยงจากอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้า
(Forward contract) หรือชำระค่าวัตถุดิบก่อนกำหนด
โดยพิจารณาตามความเหมาะสมของกระแสเงินสดและสถานการณ์ในขณะนั้นๆ
การตกลงทำสัญญาซื้อขายเงินตราต่างประเทศล่วงหน้าดังกล่าว ส่วนใหญ่มีอายุสัญญาไม่เกินหนึ่งปี
นอกจากนี้ บริษัทยังมีบัญชีเงินฝากในสกุลเงินตราต่างประเทศ (Foreign Currency Deposit
Account – FCD) เมื่อบริษัทขายสินค้าให้กับลูกค้าต่างประเทศ
เงินที่ชำระค่าสินค้าจะถูกฝากไว้ในบัญชีดังกล่าวโดยไม่มีการแลกเป็นเงินบาท
และเมื่อบริษัทนำเข้าวัตถุดิบจากต่างประเทศ บริษัทก็จะชำระค่าวัตถุดิบจากบัญชีดังกล่าวเช่นกัน
จึงช่วยลดความเสี่ยงด้านอัตราแลกเปลี่ยน
ในอนาคตบริษัทและบริษัทย่อยคาดว่าจะยังคงต้องสั่งซื้อวัตถุดิบจากต่างประเทศบางส่วนต่อไป ดังนั้น
บริษัทและบริษัทย่อยมีนโยบายที่จะบริหารความเสี่ยงจากอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้าและการมีบัญชีเงินฝากเงินตราต่างประเทศ
ซึ่งจะพิจารณาให้เหมาะสมกับสภาวะการณ์ในขณะนั้น ๆ

  9. ความเสี่ยงจากการพึ่งพิงผู้ควบคุมงานด้านการผลิต

เนื่องจากบริษัทและบริษัทย่อยรายบริษัท ออโต้ เม็ททอล จำกัด
อยู่ในช่วงเริ่มดำเนินการผลิตท่อสเตนเลสสำหรับท่ออุตสาหกรรมยานยนต์
ประกอบกับเครื่องผลิตท่อสเตนเลสสำหรับท่อไอเสียรถยนต์และรถจักรยานยนต์มีระบบการทำงานที่ซับซ้อน
จึงจำเป็นต้องอาศัยผู้ควบคุมงานที่มีความเชี่ยวชาญด้านนี้โดยเฉพาะซึ่งเป็นวิศวกรจาก Mory
Industries Inc. ที่เป็นผู้เชี่ยวชาญด้านการผลิตท่อสเตนเลสจากประเทศญี่ปุ่น
บริษัทและบริษัทย่อยจึงมีความเสี่ยงจากการพึ่งพิงผู้ควบคุมงานด้านการผลิต

อย่างไรก็ตาม บริษัทและบริษัทย่อยได้ทำข้อตกลงด้านเทคนิคกับ Mory Industries Inc.
ซึ่งเป็นผู้เชี่ยวชาญด้านการผลิตท่อสเตนเลสจากประเทศญี่ปุ่น
โดยบริษัทได้ทำสัญญาความช่วยเหลือทางเทคนิคกับ Mory Industries Inc.
(รายละเอียดตามส่วนที่ 2 ข้อ 5.2 สัญญาต่างๆ) ในการที่ Mory Industries Inc.
จะจัดส่งวิศวกรมาปฏิบัติงานร่วมกับพนักงานของบริษัทในการตรวจวัตถุดิบ ตรวจกระบวนการผลิต
อนุมัติมาตรฐานการทดสอบทดลอง และอนุมัติต้นแบบผลิตภัณฑ์
เพื่อผลิตท่อสเตนเลสสำหรับกลุ่มอุตสาหกรรมยานยนต์
รวมทั้งทำการฝึกอบรมพนักงานให้มีเชี่ยวชาญในการควบคุมเครื่องผลิตท่อสเตนเลสสำหรับอุตสาหกรรมยานยนต์
สัญญาดังกล่าวมีกำหนดระยะเวลา 2 ปี สิ้นสุดในเดือนเมษายน 2552
อีกทั้งบริษัทได้ทำข้อตกลงทางธุรกิจกับ Mory Industries Inc. (รายละเอียดตามส่วนที่ 2 ข้อ
5.2 สัญญาต่างๆ) ในการที่ Mory Industries Inc.
จะจัดส่งวิศวกรมาปฏิบัติงานร่วมกับพนักงานของบริษัทในการตรวจวัตถุดิบ ตรวจกระบวนการผลิต
อนุมัติมาตรฐานการทดสอบทดลอง และอนุมัติต้นแบบผลิตภัณฑ์
เพื่อผลิตท่อสเตนเลสสำหรับกลุ่มอุตสาหกรรมยานยนต์ โดยทาง Mory Industries Inc.
จะให้ข้อมูลทางเทคนิคเกี่ยวกับอุปกรณ์การผลิต เครื่องมือ เครื่องตรวจสอบ เทคนิคการผลิต
และการตรวจสอบคุณภาพ เป็นต้น ข้อตกลงทางธุรกิจดังกล่าวมีกำหนดระยะเวลา 2 ปี
สิ้นสุดในเดือนมิถุนายน 2552 และจะต่ออายุอัตโนมัติ
เว้นแต่จะมีการบอกเลิกสัญญาล่วงหน้าอย่างน้อย 3 เดือนก่อนวันสิ้นสุดของสัญญา นอกจากนี้
บริษัทและบริษัทย่อยได้จัดทำคู่มือปฎิบัติงาน
ตลอดจนวิธีการควบคุมเครื่องผลิตท่อโดยละเอียดเพื่อลดการพึ่งพิงผู้ควบคุมงานด้านการผลิต

  10. ความเสี่ยงจากการเปิดเขตการค้าเสรี

บริษัทสั่งซื้อเหล็กกล้าไร้สนิมรีดเย็นจากผู้ผลิตในประเทศ
และนำมาแปรรูปก่อนที่จะจำหน่ายให้กับกลุ่มผู้ประกอบการในอุตสาหกรรมต่างๆ
โดยปัจจุบันเหล็กกล้าไร้สนิมรีดเย็นที่บริษัทสั่งซื้อจากผู้ผลิตในประเทศมีอัตราภาษีอากรขาเข้าอยู่ที่ร้อยละ
5 อย่างไรก็ตาม
กระทรวงพาณิชย์ได้กำหนดให้มีการจัดทำเขตการค้าเสรีเพื่อสร้างพันธมิตรทางการค้าระหว่างประเทศ
อันเป็นการเพิ่มโอกาสในการขยายการลงทุน และเป็นประตูการค้าไปยังประเทศต่างๆ
การเปิดเขตการค้าเสรีดังกล่าวในอนาคตอาจส่งผลให้มีการแข่งขันเพิ่มขึ้น
โดยผู้นำเข้าเหล็กกล้าไร้สนิมรีดเย็นจากต่างประเทศจะสามารถจำหน่ายเหล็กกล้าไร้สนิมรีดเย็นได้ในราคาที่ถูกลงในอนาคต
เมื่อพิจารณาถึงการเปิดเขตการค้าเสรีในอนาคตซึ่งอาจส่งผลให้มีการแข่งขันเพิ่มขึ้น
น่าจะส่งผลให้บริษัทมีช่องทางการจัดหาเหล็กกล้าไร้สนิมรีดเย็นได้จากต่างประเทศ เช่น
ผู้ผลิตที่มีคุณภาพจากประเทศจีน
โดยการเปรียบเทียบราคาและคุณภาพของผู้ผลิตทั้งในและนอกประเทศ
อันจะส่งผลให้บริษัทสามารถลดต้นทุนการจัดหาผลิตภัณฑ์ลงได้ นอกจากนี้
การเปิดเขตการค้าเสรีดังกล่าว
จะส่งผลให้มีการเข้ามาของคู่แข่งขันจากต่างประเทศที่ทำธุรกิจคล้ายคลึงกับบริษัท
ซึ่งจะทำให้มีการแข่งขันภายในประเทศสูงขึ้น คู่แข่งขันในประเทศที่ไม่มีศักยภาพเพียงพอก็จะลดลง
ทำให้เกิดการแข่งขันกันในเรื่องคุณภาพและมาตรฐานสินค้า

[1] กลุ่มโตเมน ประกอบด้วย บริษัท โตเมน เอ็นเตอร์ไพรส์ (ประเทศไทย) จำกัด ( เดิมชื่อ
บริษัท ลัคนาวิสาหกิจ จำกัด) และบริษัท โตเมน คอร์ปอเรชั่น จำกัด (เดิมชื่อ หรือ โตโยเมนก้า
ไคซา ลิมิเต็ด) กลุ่มโตเมนเป็นบริษัทข้ามชาติ สำนักงานใหญ่ตั้งอยู่ที่ประเทศญี่ปุ่น มีเครือข่ายกว่า
80 สาขา ทั่วโลก และเป็นบริษัทจดทะเบียนในตลาดหลักทรัพย์ในประเทศญี่ปุ่น
กลุ่มโตเมนเป็นหนึ่งในผู้นำการให้บริการในหลากหลายกลุ่มธุรกิจ เช่น เทคโนโลยีสารสนเทศ
สื่อสารโทรคมนาคม เคมีภัณฑ์และพลาสติก สิ่งทอ เป็นต้น

[2] บริษัท โลหะกิจ เชียริ่ง จำกัด ก่อตั้งขึ้นในปี 2524 โดยกลุ่มตระกูลอัครพงศ์พิศักดิ์
เพื่อประกอบธุรกิจจัดจำหน่ายผลิตภัณฑ์สเตนเลส และเหล็กประเภทอื่นๆ บริษัท โลหะกิจ เชียริ่ง
จำกัด ได้โอนขายทรัพย์สินส่วนใหญ่ให้แก่บริษัท โลหะกิจ เม็ททอล จำกัด (มหาชน) ในปี 2532
และได้จดทะเบียนเลิกบริษัทเมื่อวันที่ 4 กันยายน 2535
และได้จดทะเบียนเสร็จการชำระบัญชีเมื่อวันที่ 27 พฤศจิกายน 2535

[3] บริษัท ดี-สเตนเลส จำกัด เป็นผู้จำหน่ายผลิตภัณฑ์สเตนเลสเกรดเฉพาะนิกเกิลต่ำ
จากประเทศญี่ปุ่น เพียงรายเดียวในประเทศไทย สเตนเลส
เกรดเฉพาะนิกเกิลต่ำดังกล่าวนำเข้าจากประเทศญี่ปุ่นภายใต้การผลิตของ Nippon Metal
Industry Co., Ltd. JAPAN มีส่วนผสมเฉพาะที่ส่งผลให้มีต้นทุนที่ต่ำกว่าสเตนเลสเกรด 304
ในขณะที่ความต้านทานการกัดกร่อนยังคงเทียบเคียงกับสเตนเลสเกรด 304 ได้
จากคุณสมบัติดังกล่าวทำให้สามารถนำไปใช้ได้ในหลากหลายอุตสาหกรรม เช่น ราวตากผ้า
ราวบันได ท่อสำหรับตกแต่ง ชิ้นส่วนของคอมพิวเตอร์ เครื่องจักรผลิตอาหาร
อุปกรณ์เครื่องใช้ในครัวเรือน เป็นต้น